Ugao-Miraballesko Udala - Udaltalde21\nNerbioi-Ibaizabal eskualdeko beste hamar udalerrirekin eta Basauri-Etxebarriko Behargintza elkarte laguntzailearekin batera, Ugao-Miraballesko alkate Izaskun Landaida andreak 2009ko otsailaren 13an Orozkon hirugarren lankidetza-hitzarmena sinatu zuen. Ekitaldi horretan, kideak diren hamaika udalerriko alkateak eta elkarte laguntzailearen ordezkaria bertaratu ziren.\n“Ingurune bereko udalerrien arteko lankidetza oso garrantzitsua da. Horrela, denon laguntzaren bidez, plan erkideek aurrera egin ahal dute eta oro har eskualde osoari eta bereziki udalerri bakoitzari mesede egiten diegu” azpimarratu zuen Ugao-Miraballesko alkate andreak Orozkon.\nLehenengo hitzarmena 2004ko maiatzaren 3koa da eta Arrigorriagan sinatu zuten, Udaltalde eratu eta diseinuaren lehenengo faseari ekiteko. Bigarrena, ostera, 2007ko urtarrilaren 11koa da eta Galdakaon sinatu zuten, Tokiko Agenda 21 egitasmoko Ekintza Planak inplementatzeko. Fase horrek bi urteko indarraldia izan zuen, 2007 eta 2008. urteak, hain zuzen ere.\nBestalde, hirugarren hitzarmen honek honako helburu hau du: “…eskualdeko lankidetza-estrategia eta -egitura edukitzea, kideak diren udalerrietako tokiko ekintza planen inplementazioan laguntzeko, Udalsarea 21ek, Garapen Iraunkorraren Ingurumen Euskal Estrategiak (2002-2020) eta Euskal Autonomia Erkidegoko II. Ingurumen Esparru Programak (2007-2010) ezarritako irizpideen arabera…”. Udal kudeaketaren etengabeko hobekuntzaren konpromisoarekin, iraunkorragoak diren udalerriak lortzeko aurrerapena bilatzen dute Tokiko Agenda 21 egitasmoaren Tokiko Ekintza Planek, aurrerapen ekonomiko, gizarte ekitatea eta ingurumenaren babesarekin bateragarri eginez. Ondorioz, biztanleen bizitza-kalitatea ere hobetzen da.\nHirugarren hitzarmen honetan, berritasun bi dira azpimarratzekoak:\nLehengoa, Basaurik ere egitasmo honekin bat egin duela. Aipatu udalerriak Tokiko Agenda 21 egitasmoan ibilbide luzea du, 2000. urtean hasierako Udaltalde pilotuan parte hartu zuelako. Horrenbestez, bere eskarmentu, pilatutako jakintza eta dimentsioen inguruko ekarpenak egiten ditu.\nHemendik aurrera, eta Basauri sartu ostean, Nerbioi-Ibaizabal eskualdeko Udaltalde 21 sareak 11 udalerri eta 110.000 bat biztanle biltzen ditu. Hau da, Bizkaiko udalerrien % 10, gutxi gorabehera, biztanleen % 10, gainazalaren % 12,7 eta, hirigunea kenduta, populazioaren % 13,77.\nNerbioi-Ibaizabal eskualdeko Udaltalde 21 hazi egin da, Basauriren erabakiari esker eta hori eskertu egin da. Hori dela eta, eskualdeen taldea oso hetereogenoa da, eta iparraldean Bilbo Handiko metropoli-area barruan biztanle ugari dituzten udalerriak biltzen ditu. Baina, era berean, hegoaldean, Gorbeia natura-parkearen inguruneko landa ezaugarriak dituzten udalerriak ere bertan daude. Horrela, Tokiko Agenda 21 inplementatzeko eta garapen iraunkorra sustatzeko eskualde lankidetzarako Euskadiko biztanle gehien dituen udalerrien elkartea da Nerbioi-Ibaizabal eskualdeko Udaltalde 21.\nHitzarmenaren bigarren berritasuna honako hau da: Nerbioi-Ibaizabal udalerrietako Tokiko Agenda 21 egitasmoei laguntza emateko eskualdeko bulegoa martxan jarri dela. Horrela, sinergiak ahalbideratu eta ekintza planean aurreikusitako ekintza, programa eta ildo estrategikoen garapenean kostuak murriztuko ditu.\n2009. urterako aurreikuspenei dagokienez, Nerbioi-Ibaizabal eskualdeko Udaltalde 21 sarearen Ekintza Planetik hauxe azpimarratu behar da:\nEguneko 24 orduz eta urteko 365 egunez etxeko olio erabilia biltzeko edukiontzia jartzea. Urteko bigarren seihilabetekorako dago aurreikusita.\nLehenago aipatutako bulegoa martxan jartzea.\nMugikortasun Iraunkorraren Eskualde Plana. Horretarako, Eusko Jaurlaritzako Ingurumen eta Lurralde-antolamendurako Sailaren 70.000 euroko diru-laguntza lortu dugu eta Espainiako Gobernuaren Sustapen Ministerioaren 53.360 euro. Proiektu honen lehiaketa urteko lehenengo hiruhilekoan deituko da.\n2009rako ingurumenaren inguruko informazio, partaidetza eta hezkuntza proiektu batzuk hauexek dira:\nEskola Agenda 21 egitasmoa. Honek urtez urte hazten da, eta 2008-2009 ikasturtean Arrigorriaga, Basauri, Etxebarri, Galdakao, Ugao-Miraballes eta Urduña udalerrietako 16 ikastetxeko 6.265 ikaslek hartu dute parte. Egitasmo hau zuzen-zuzenean milaka lagunengana (ikasleak eta familiak) heltzen da.\nUdaltalde 21 sarearen web gunea berriztatzea, eskualdeko informazio eta partaidetzarako plataforma gisa.\nIngurumen hezkuntzari buruzko kanpainak, besteak beste, ura aurreztea, Aste Berdea, Mugikortasun Astea, jai iraunkorragoak.\nEnpresan ingurumenarekiko jarduera egokiei buruzko eta tokiko administrazioko erosketa eta kontratazio publiko berdeari buruzko prestakuntza ekintzak.\nGainera, azkenean lortzen dugun kanpoko ko-finantziazioaren arabera, beste ekintza batzuk ere aurreikusita daude, eta horien artean, klima aldaketaren kontrako eta natura-ondasunaren aldeko tokiko borroka dago.\nHelbidea: Elexalde, 18\n48498 - Arrankudiaga\nTelefonoa: 94 671 26 99


2021eko irailean Getxon izango den lurreko Sokatira Mundialaren Txapelketa aurkeztu dute - Getxo - Hiruka.eus\nErredakzioa 2020-09-16 13:06\nDatorren urtean, irailaren 15etik 19ra, Getxon izango den lurreko Sokatira Mundialaren Txapelketa aurkeztu dute Bilbon. Lehenengo egun bietan kluben arteko norgehiagoka izango da eta, azkenengo bietan, aldiz, selekzioen artekoa. Denera, lau kontinentetako 30 herrialdetatik etorritako 1.500 kirolari inguruk parte hartuko dute lehian.\nBilboko Euskal Museoan aurkeztu dute gaur goizean datorren urtean ospatzekoa den lurreko modalitateko Sokatira Mundialaren Txapelketa. Hori Getxoko Fadura kirol parkean egingo da, 2021eko irailaren 15etik 19ra. Aurten egitekoa zen lehia, gaurtik hasita, hain zuzen ere. Hala ere, COVID-19aren pandemia dela eta, egitasmoa atzeratzea erabaki zuten martxoan antolatzaileek.\nLehiak kategoria ezberdinetan garatuko dira, modalitateen eta pisuen arabera, baita sexuen araberakoak; hala ere, mistoak diren sekzioak kontutan hartuko dira.\nAntolatzaileek azaldu dutenez, Mundialaren lehia atal bitan egituratuko da: lehenengo egun bietan torneo bat egingo dute Tug of War International Federation-ari (TWIF) atxikitako eta 72 herrialdetatik etorriko diren klubetako kideen artean; azken egun bietan, aldiz, talde nazionalen araberako txapelketa egingo dute.\nSokatirako ospakizun hori urte bian behin egiten da eta aurreko edizioetako egoitzetako batzuk hurrengoak izan dira: Hegoafrikako Lurmutur Hiria, 2018an; Suediako Malmo, 2016an; edo AEBetako Madison, 2014an.\n2014an TWIF erakundeak euskal talde nazionala eskubide osoko kide modura onartu zuen Federazioan eta, ordutik, nazioarteko txapelketetan parte har dezake, Basque Country izendapenagaz.\nUrte horretako abuztuan talde nazional modura lehenengo aldiz lehiatu zen, AEBetako Wisconsinen ospatutako lurreko Sokatira Mundialean. 2018an, gainera, Lurmutur Hirian ospatutako azken Munduko Txapelketan Basque Country taldearen ordezkaritzak arrakasta bikaina lortu zuen, etxera zazpi domina ekarrita: hiru sari selekzio nazionalen araberako txapelketan; zilarra gizonezkoen kategoriako 560 kilotan, brontzea emakumezkoen kategoriako 500 kilotan eta zilarra Mundialean lehiatzen ziren proba guztien artean gogorrena eta lehiakorrena den gizonezkoen 720 kilotako azken jardunaldian. Eta beste lau taldeen araberako modalitatean, Goiherrirako bi dominakaz eta Gaztedirako beste bigaz: Goiherrik zilarra eskuratu zuen 560 kiloko kategorian; eta brontzea 640 kiloko gizonezkoen hitzorduan. Gaztedik, aldiz, zilarra jaso zuen emakumezkoen 540 kiloko kategorian; eta brontzea 560 kiloko proban, hain zuzen Goiherriren aurka.


711. urtean, Tarikek zuzenduta, berbereen armaak Gibraltarko itsasartea igaro zuen, oinordetza-arazoengandik bisigodoen artean sortutako gerra zibiliean esku hartzeko. Beraz, VIII. mendearen hasieran musulmanak Espainia hegoaldean sartu ziren; musulmanei aurre egin ezinik, Rodrigo erregeak Guadaleteko gudua galdu zuen (711), eta urte bereko urrian Tarik ibn Ziyad arabiar buruzagia Toledon sartu zen jaun eta jabe. Lau urte geroago, arabiarrek Zaragoza hartu zuten, eta hala galdu zen betiko Hispaniako erresuma bisigodoa.\nMusulmen garaipena urte gutxitan eman zen. Guadaleteko gudua eta gero, zenbait kannpaina militar egin zituen Tarikek penintsulako hegoaldean. Bertan ez zuen aurkari askorik aurkitu. Hori ikusita, Tarikek pentsatu zuen erraz konkistatuko zuela penintsula, et Afrikako iparraldetik iritsitako errefortsuak erabiliz -arabiar gudariz osatutako errefortsuak-, armada handiago sortu zuen; Tarikek berak zuzendu zuen, Afrikako iparraldeko arabiar gobernadorearekin -Musarekin- batera.\nArmada hori Toledora joan zen, monarkia bisigodoaren hiriburura, eta erraz konkistatu zuen hiria, ez baitzioten gogor aurre egin. Arrazoi asko egon izan zuten zerikusia musulmanen konkista azkarrean. Hainbat eskualde gobernatzen zituzten aristokrata bisigodoek -Teodomiro (penintsulako hego-ekialdea), Casius (Zaragoza) eta abar -ituna egin zuten musulmanekin, eta haien agintepean jarri eta zergak ordaintzen hasi ziren, jauntasuna ez galtzeko et lehenengo erlijioari eusteko. Gauza bera egin zuten juduek. Horrez gain, herritar batzuek ez zuten atsegin monarkia bisigodoa, eta inbaditzaile musulmanen alde egin zuten.\nOrriaren azken aldaketa: 20 abendua 2020, 16:02.


Estitxu Fernandez: "sexuari ez diot mugarik jartzen" — Gaztezulo\nEstitxu Fernandez: "sexuari ez diot mugarik jartzen"\nEstitxu Fernandez: "sexuari ez diot mugarik jartzen" https://www.gaztezulo.eus/albisteak/estitxu-fernandez-quotsexuari-ez-diot-mugarik-jartzenquot https://www.gaztezulo.eus/albisteak/estitxu-fernandez-quotsexuari-ez-diot-mugarik-jartzenquot/@@download/image/12p16-1.jpg\nEstitxu Fernandezek sexu gaiak mahai gainera ekartzen zituen "Sorginen Laratza" telesaioan. Lehendik ere ezaguna zen, bertsolaria izana da eta. Lesakar peto-petoa, aurten ere Sorginen Laratzan jarraituko duela dirudi, baina oraingo honetan beste lan batekin.\nEstitxu mutilarekin bizi da, Donostiako Antigua auzoan. Han bertan egin dugu zita eta bizikletaz etorri zaigu. Tabernara joan gara, terrazan eseri eta Cola-Caoa eskatu du. Patxada ederrean hitz egiten du eta tarteka barrez hasten da. Aizu, Estitxu, sexuaz hitz egiteko, aurrena sexua asko egindakoa izan behar al da?\nKar, kar, kar! Ez da beharrezkoa. Ni Minbiziaren Aurkako Gipuzkoako Elkartean lanean ari naiz, erretzeari utzi nahi diotenak laguntzen, eta terapiako jendeak askotan galdetzen dit: "zuk erre duzu, ezta?" Ez dut uste jendea tabakoa alde batera uzten laguntzeko lehendabizi erretzailea izan behar denik. Gauza bera depresioekin; depresioari aurre egiten laguntzeko, ez da depresioa gainditutakoa izan behar.\nZuk, hala ere, tabakoa utzi zenuen\nBai, baina asteburuan besterik ez nuen erretzen.\nSexuaz hitz egiteko, hala ere, esperientzia lagungarria da, ezta?\nBai, baina batez ere nork bere burua ezagutzeko. Eta nork bere burua ezagutzea oinarrizkoa da bizitzan. Nik sexuari ez diot mugarik jartzen, betiere etika baten barruan. Sexua egitea garrantzitsua da.\nEta plazer "merkea".\nBai, batez ere nork bere buruarekin egiten badu, kar, kar, kar!\nAmets erotikoak izaten al dituzu?\nBai, denok bezala.\nBaten bat esango al zeniguke?\nEz dut batere gogoan\nDena dela, ez nizuke kontatuko!\nTira bada, ondo dago aitzakiatan ez ibiltzea. Estitxu bertsotan ezagutu genuen, baina bertsolaritza alde batera utzi eta azken boladan, "Sorginen Laratzan" jardun du. Egungo "nagusiaren" (Euzkitze jauna) bidetik joan dela dirudi.\nDuela urte t'erdi utzi nuen bertsolaritza, Lizarran egindako saio txar baten ondoren. Zenbaitetan saio onak egiten nituen, beste batzuetan txarrak, ez nuen orekarik lortzen. Ez nuen nire burua gustura ikusten. Horrez gain, ikusleak ez zuela horrelakorik merezi uste nuen. Horrexegatik utzi nuen. Ez dakit, beharbada gehiegi eskatzen diot nire buruari\nEsan digutenez, ez duzu oraingoz bertsolaritzara itzultzeko asmorik. Hala ere, lagunartean batzuetan bertsotan aritzen zara. Jendaurrean jarduteak ez dizu beldurrik ematen eta telebistan lasai-lasai ikusi zaitugu.\nTelebistan gustura ari naiz. Bertsolaritzan beti jasotzen dituzu txaloak, bertsolariari, oholtzera igotzeagatik bakarrik, errekonozimendua zaio. Hori aberasgarria eta autoestimurako oso ona da. Telebistan, aldiz, jendea ez duzu aurrean, ez dakizu jendeari saioa gustatzen zaion ala ez. Kritikak badira, noski, baina telebistaren kontra egitea oso normala da, modan dago. Hala ere, ni gustura nabil eta horixe da telebistan hasi nintzenean nire buruari jarritako helburua, gustura egotea.\nAutoestimurako ona dela, bere buruarekin zorrotza dela\nEz dago zalantzarik psikologo batekin solasean ari garela! Hari horri tira egingo diogu. Jenio bizikoa zara, ezta?\nEta nork esan dizu hori?\nKazetariok gure informazio iturriak ditugu.\nEz naiz gehiegi haserretzen, baina haserretzen naizenean, beldurgarria naiz. Kopetaraino nagoenean, nabaritzen zait, baina bestela, goxo-goxoa naiz.\nEz dugu dudarik egiten. Estitxuren beste alderdi bat, gehienentzat ezezaguna: futbolaria izandakoa da, Berako Gure Txoko taldean. Bortzirietan, lehia bizia dago Lesakako Beti Gazte eta Berako Gure Txoko artean. Ez al zinen traidorea izan?\nEz, kontua da neska talde bakarra zegoela inguruetan eta taldea, berez, Bortzirietakoa zela. Erdilari postuan jokatzen nuen. Gipuzkoako Liga hiru alditan irabazitakoa naiz ni!\nOsasunazalea al zara?\nEtxean denak realzaleak dira; aita, adibidez, pasaitarra da. Horrelakoetan nik osasunazalea naizela esaten dut. Baina, egia erran, Osasunako zenbat jokalariren izenak gogoratzen ditudan galdetuko balidate, izen gutxi esango nituzke Realekoak, aldiz, hobeto ezagutzen ditut. Ez dakit, agian realzalea naiz.\nBiak ala biak, hala ere, lehengo lepotik burua ibili dira lehendabiziko partiduetan.\nBai, ez dirudi aurten ere oso fin ibiliko direnik.


Irekia Eusko Jaurlaritza - Gobierno Vasco :: Lehendakaria uztailean Galesera bidaiatuko da, ekonomia eta erakunde bisita batean (Gobernu Bilera 2018-07-03)\nLehendakaria uztailean Galesera bidaiatuko da,…\n<img src="https://www.irekia.euskadi.eus/uploads/cover_photos/47334/original/logoconsejo.jpg" style="max-width:100%" alt="" />\nIñigo Urkullu Lehendakaria, Arantxa Tapia Ekonomiaren Garapeneko eta Azpiegituretako sailburuarekin batera, Galesera bidaiatuko da, uztailaren 11tik 12ra, ekonomia- eta enpresa- eta erakunde-bisita ofizial batean.\nLehendakaria Carwyn Jones Galesko ministro nagusiarekin batuko da; lankidetza memoranduma sinatuko dute, eta CAF enpresak Newport-en dituen instalazio berriak bisitatuko ditu\nGales “eskualde estrategiko”tzat jotzen du Euskadi Basque Country Nazioarteko Esparru Estrategikoak. Euskadik, duela urte batzuetatik hona, harremanak ditu Galesekin, Bruselako ordezkaritzen bidez edo Londreseko merkataritza-bulego berriaren bidez. Oraintsu, harremanak sendotu dituzte, martxoan Galeseko gobernuko ordezkaritza batek Euskadira eginiko bisitan.\nLehendakariak, Tapia sailburuarekin, Marian Elorza Kanpo Harremanetarako idazkari nagusiarekin, Javier Zarraonandia Industriako sailburuordearekin, Mikel Anton Europako Gaietarako zuzendariarekin eta Ainhoa Ondarzabal Nazioartekotzeko zuzendariarekin batera, aukerako lurralde horrekin eginiko harremanekin jarraituko du.\nBIDAIA OFIZIALAREN EDUKIA\nOrdezkaritzako buru izango da Lehendakaria; agenda Galesen hasiko du, uztailaren 11n. Bisita egingo du CAF euskal enpresa multinazionalak, trenbide-sektoreko erreferenteak, dituen instalazio berrietara.\nHurrengo egunean, Urkullu Lehendakaria Carwyn Jones Galesko ministro nagusiarekin batuko da, eta lankidetza memoranduma sinatuko dute; horren bidez, zenbait gairi helduko zaie, besteak beste, industria, berrikuntza, mugikortasuneko eta garraioko azpiegiturak, gizarte-politikak eta familia-kontziliazioko politikak eta fiskalitatea. Egun horretan bertan, Lehendakariak topaketa izango du Elin Jones Galesko Biltzarreko presidentearekin eta, gero, Biltzarreko kideekin batuko da.\nGalesko estrategia nazionalak bere gobernuak zehaztutako ongizatea lortzeko dituen lehentasunak honako hauek dira, besteak beste: industria, berrikuntza, mugikortasuneko eta garraioko azpiegiturak, gizarte-politikak eta familia-kontziliazioko politikak eta fiskalitatea. Azken arlo hori dela eta, Ogasun Ministerioa (2016an sortu zen) hasi da bere zergak biltzen, 2018ko apirilean, eta Galesek erakutsi du interesa duela Euskadiko Ekonomia Itunaren kudeaketa eta funtzionamendua ezagutzeko.\nNabarmendu behar da Brexiten ondorio gisa Erresuma Batua seguru aski 2019ko martxoaren 30ean Europar Batasuneko kide izateari utziko diola eta, horrela, Gales ere erkidego-bloketik kanpo geratuko dela. Eusko Jaurlaritzak 2017ko apirilean Brexiten Segimendu Batzordea eratu zuen, eta, egun horretatik, horren lana da kontrako eraginei aurrea hartzea eta egoera berri horretan aukera berriak bilatzea. Urte horretan bertan, SPRIk Londresen merkataritza-bulegoa ireki zuen eta hark, Erresuma Batuan dauden euskal enpresentzako laguntza-gune izateaz gainera, gai horren inguruan izan ditzaketen zalantzei erantzuten die. Eusko Jaurlaritzaren ustetan beharrezkoa da Euskal interesak defendatzea Brexit-az gain eta helburu honi heltzeko Galesekin harremana estutuko da.\nGalesera egingo den bidaia ofiziala Urkullu Lehendakariak XI. legegintzaldian atzerrira egiten duen seigarren irteera izango da. Bidaia horien bidez, Euskadi Basque Country Nazioarteko Esparru Estrategikoan jasotako helburuei erantzun nahi zaie, alegia, kanpoaldean presentzia gehiago izateari eta Euskadi mundu mailako erabaki- eta aukera-zentroekin lotzeko aliantzak sortzeari.\nRT @Gob_eus: El Lehendakari viajará en julio a Gales en una visita económica e institucional ➡ https://t.co/lsX2cyqzOB\nℹ Se trata de una…\nEl Lehendakari viajará en julio a Gales en una visita económica e institucional ➡ https://t.co/lsX2cyqzOB\nℹ Se t… https://t.co/xeQWNUllfq\n🔵 Lehendakaria uztailean Galesera bidaiatuko da, ekonomia eta erakunde bisita batean ➡ https://t.co/DebvRH3ZmF


ASTIGARRAGAN GERTU 2020·04·22\n“Astigarragan Gertu” arreta-zerbitzua abian da, indarkeria matxista jasateko arriskuan dauden emakumeei laguntzeko\nKoronabirus alarma-egoeran emakumeentzako telefono bidezko laguntza-zerbitzua abiatu du Astigarragako Udalak. Apirilaren 22tik maiatzaren 10era, astelehenetik igandera, 7:00etatik 21:00etara egongo da erabilgarri 688 804 672 telefonoa.\nAISIALDIA ETXEAN 2020·04·21\nAisialdia etxetik haur eta familientzat\nItxialdi egoeran haur eta familiak entretenitzeko zenbait jarduera eskainiko ditu Udalak. Adin eta gustu ezberdinetako haurrei bideratutako ekintzak izango dira. Aste honetan abiatu da ekimena eta astero lau ikuskizun berri argitaratuko dira.\nMATAZAK INDARKERIA SEXISTAREN AURKA 2020·04·17\nMundu mailako lotura erraldoia indarkeria sexisten aurka\nMatazak Indarkeria Sexistaren aurkako mugimenduak konfinamendu egun hauetan ehuntzeko eskatu die herritarrei. Helburua emakumeak jasaten ari diren indarkeriak ikusaraztea eta salatzea da: askok tratu txarren egileekin bizi behar izaten dute, eta beste batzuek sexu-esplotazioa jasaten jarraitzen dute.\nVICTOR BARAHONA 2020·04·15\n“ 130 diadema egin ditugu Astigarragan, 13.654 Gipuzkoan, 45.000tik gora EAEn”\nCOVID -19 Pandemiaren arazo larrienetako bat osasun arloko langileentzat babes ekipamendurik ez izatea da. Horregatik, zenbait pertsonek lagundu nahi izan dute, eta 3D inprimaketaren munduko profesionalek eta zaleek ekimen bat jarri dute abian, etxetik babes ekipoak sortu, eta ondoren, osasun-zentroetara bidali.\nSAN ISIDRO 2020·04·14\nSan Isidro jaia bertan behera\nGaur egun koronabirusak eraginda indarrean dagoen alarma egoera dela medio, maiatzaren 15ean egitekoa zen San Isidro jai eguna bertan behera uzteko erabakia hartu dute Goldeako elkartekideek.\nKIROL INSTALAZIOAK 2020·04·10\nABERRI EGUNA 2020·04·09\nUdal gobernuak Euskal Herria Batera ekimenarekin bat egin du\nAstigarragako Udaleko udal gobernuak bat egiten du Euskal Herria Batera ekimenarekin eta adierazpenarekin eta astigartarrei gonbidapena egiten die ekimen horrekin bat egiteko.\nMERKATARITZA, OSTALARITZA 2020·04·06\nMerkataritza, ostalaritza eta zerbitzuetako establezimenduekin banan-banan harremanetan jarriko da udala, beren egoera ezagutzeko\nUdalak babesa eta esker ona adierazi nahi die herriko merkataritza, ostalaritza eta zerbitzuetako establezimenduei.\nOrrialdea 48 nondik 62\n424 - 432 erakusten 554 emaitzetatik.


Atx Teatroaren 'Kaskarot' antzezlana gaur Hendaian — Gaztezulo\nAtx Teatroaren 'Kaskarot' antzezlana gaur Hendaian\nAtx Teatroaren 'Kaskarot' antzezlana gaur Hendaian Gizarte arauen aurrean, bere askatasunaren eta izatearen alde borrokatzen duen Anerren istorioa kontatzen du obrak. https://www.gaztezulo.eus/albisteak/atx-teatroaren-kaskarot-antzezlana-gaur-hendaian https://www.gaztezulo.eus/albisteak/atx-teatroaren-kaskarot-antzezlana-gaur-hendaian/@@download/image/Kaskarot_argazkiak_132.jpg\nGizarte arauen aurrean, bere askatasunaren eta izatearen alde borrokatzen duen Anerren istorioa kontatzen du obrak.\nAtx Teatroak Kaskarot antzezlana taularatuko du gaur, 20:30ean, Hendaiako Mendi Zolan. Antzezlanean gizon zahar batek istorio bat kontatuko du, Anerren istorioa. Aner gizarte distopiko batean bizi da, non dantzatzea debekatua den. Anerri izugarri gustatzen zaio dantza egitea eta horrek arazo larriak sortzen dizkio. Kaskarot Anerren alter egoa da. Bere jenio eta zentzuaren bidez, Anerri erakutsiko dio bere egoera nola aldatu eta arauen aitzinean bere adierazpen askatasuna lehenesten.\nAntzezlanaren sortzaileek adierazi dutenez, "antzezlan xelebre honek gaur egungo tragediarik handiena aipatzen du: nola ibiltzen garen etengabe gure buruak definitzen, besteen pare jartzen. Eta nola gure esentzia, irudimena, berezkotasuna, errebeldia ahanzten ditugun, beti ere mundu leun honen alde".\n50 minutuko iraupena du obrak eta sei urtetik aurrerakoei zuzendua dago. Gartxot Unsain Letonak idatzi du obra eta bera arduratu da musikaz ere. Zuzendaritza eta eszenografia Atx Teatroak egina da eta honako antzezle hauek hartzen dute parte: Maryse Urruty, Natxo Montero, Jon Koldo Vazquez eta Gartxot Unsain Letona.\nHendaiakoaren ostean, beste emanaldi batzuk ere badituzte lotuta. Anoetako Mikelasagasti auditorioan izango dira abenduaren 26an, 17:00etan. Otsailaren 9 eta 10ean, berriz, ikastetxeetako ikasleentzako lau saio egingo dituzte Barakaldoko antzokian.


Dumbartongo gaztelua - Wikipedia, entziklopedia askea.\nDumbartongo gaztelua (ingelesez: Dumbarton Castle, Eskoziako gaeleraz: Dùn Breatainn) Eskoziako Mendebaldeko Dunbartonshire eskualdean kokatzen den gaztelua da, Dumbarton herrian. A mailako eraikina izendaturik dago.\nGaztelua Dumbartongo harkaitzean, Clyde ibaiaren ertzean. Irudi gehiago\nSiege of Dumbarton\nSM90107 eta LB24880\nV mendean britoiek gaztelua altxatu zuten basaltozko harkaitz handian eta IX urtera artean Strathclyde Erresumako errege egoitza izan zen. Inguruko asentamenduak Alcluith izena bazuen ere denborarekin Dumbarton ("britoien gotorlekua") izena hartu zuen. 756an piktoen eta northumbriarren arteko aliantza batek herria setiatu eta gaztelua konkistatu zuen baina egun batzuk beranduago alde egin beharra izan zuten. 870an vikingoek setiatu zuten lau hilabetez eta ur hornidura moztu. Gaztelua errenditu egin zen eta Olaf errege norvegiarra altxorrez eta esklabuz beteriko 200 itsasontzirekin itzuli zen Dublin hiri vikingora.\nOndoren Dumbartonshire konderriko hiriburua izan bihurtu zen Dumbarton eta gaztelua izan zen kondeen egoitza. Eskoziako gaztelu garrantzitsuenetako zen eta errege familia barneko istiluetan oso gutiziatua izan zen.\nXVII mendean hainbat berritatze lan burutu ziren, baina orduko eraikinik ez da gelditzen. Gaur egungo egitura gehienak XVIII mendekoak dira.\nMultimedia: Dumbarton Castle\nAzken aldaketa 14 abendua 2019(e)an, 09:20(e)tan\nOrriaren azken aldaketa: 14 abendua 2019, 09:20.


Michelingo lantegiak Usurbilen hutsik duen lurzoruan kokatuko dituzte Gureak-ek eta Elkar Fundazioak euren jarduera nagusiak – Usurbil Eginez\nMichelingo lantegiak Usurbilen hutsik duen lurzoruan kokatuko dituzte Gureak-ek eta Elkar Fundazioak euren jarduera nagusiak\nPasa den astean Usurbilgo Udalak, Michelinek, Gureak-ek eta Elkar Fundazioak hirigintza-hitzarmen bat sinatu zuten. Usurbilgo lurretan, Michelingo lurzoruan hutsik dagoen eremuan Gureak-ek eta Elkar Fundazioak euren jarduera nagusiak kokatuko dituzte. Proiektu honen bidez 950 lanpostu inguru birkokatuko dira. Hitzarmen ekitaldian Xabier Arregi Usurbilgo alkatea, Bertrand Touraton Michelin España eta Portugalgo Sako finantza-zuzendaria, Iñaki Alkorta Gureak-eko lehendakaria eta Joxemari Sors Elkarlanean Fundazioko lehendakaria izan ziren.\n“Usurbilgo Udalaren helburuetako bat da espazio hutsak edo degradatuak berrerabiltzea da. Hirigintza ez-espekulatiboaren bidean, iruditzen zaigu garrantzitsua dela birgaitzea, daukaguna aprobetxatzea, eta ez hain erraz espazio berria okupatzea. Gureak-ek eta Elkarrek interesa azaldu eta Usurbilen zer aukera zegoen galdetu zigutenean, Michelingo lurzorua aipatu genien. Jakitun ginen ez dela samurra erakundean arteko lankidetza, baina esan beharra daukat zinez aberatsa eta emankorra izan dela prozesua bera. Elkar eta Gureak Usurbilgo herriaren baloreekin bat egiten duten entitateak dira. Nabarmentzekoa da Gureak-ek arlo sozialean, inklusibitatean egiten duen lana; Elkar Fundazioaren kasuan, puntako erreferentzia da euskararen eta euskal kulturaren zabalkundean. Nekez aurki genezakeen bazkide hoberik.\nLan handia egin dugu elkarrekin, interes publiko eta pribatua orekatuz, ikuskera publikoa eta enpresen beharrak koordinatuz. Denok jarri dugu guretik, denok izan dugu jarrera positiboa eta aktiboa. Hilabete luzeetako lanaren emaitza gisa, gaur hemen aurkezten dugun hitzarmena adostu da.\nEzaugarri urbanistikoei dagokionez, ez da poligono industrial itxia izango, baizik eta trama urbanoan integratuko den espazioa; erabilera desberdinak biltzen ditu; pertsonen joan-etorria bultzatzen du; irisgarritasuna, inklusibitatea eta genero ikuspegia aintzat hartzen ditu; baliabide naturalak modu harmonikoan zaintzen ditu; eta, espazio pribatuak eta publikoak orekatu egiten ditu. Haren hitzetan, proiektu berritzailea da, eta hirigintza moderno eta jasangarriaren irizpideak aintzat hartzen ditu, ohiko errazkerietatik ihes eginez. Inguru degradatu bat oso modu duinean eraberritzera goaz”.\nBi ordenazio-area bereiziko dira\nHitzarmenean zehazten denez, gaur egun Michelin enpresak Usurbilen dituen lur-sailetan, bi ordenazio-area bereiziko dira:\nMichelinek okupatzen duena.\nHutsik dagoen orubea; hor kokatuko dira jarduera berriak: Zapategi izena hartuko du.\nHitzarmen urbanistikoak honako baldintzak eta konpromisoak ditu:\nBERTRAND TOURATON, Michelin España eta Portugalgo SAko finantza-zuzendaria\n“Integrazio urbanistiko industrialaren adibide argia da proiektu hau, eta, gainera, zonaldearekin harreman estua duen bi enpresez ari gara. Horregatik, pozik gaude bi enpresa hauek gure aldamenean kokatzea erabaki dutelako eta aurrerantzean bizilagunak izango garelako. Michelinek, 2004az geroztik, Gipuzkoan 850 lanpostu sortu ditu, eta geure nahia beti izan da hutsik dagoen lurzoruan enplegua sortzen duten proiektuak garatzea”.\n“Lasarte-Orian ditugun eraikinak mugatuak geratu zaizkigu, eta inguru honetan aukera bila hasi ginenean, Michelinek zeuzkan lur-sailak erabilgarri zeudela jakin genuen. Lurzoru hori Usurbilgo udal mugetan dagoenez, Usurbilgo Udalaren harrera ona eta laguntza hasiera-hasieratik sentitu ditugu. Michelinek berak ere, lur horiekin zerbait egin beharra zuela-eta, Gureak-en asmoak ezagutu bezain pronto, ateak zabaldu zizkigun aurrera egin genezan. Hala, Lasarte-Oriako tailerra hara eramatez gain, beste hainbat proiektu ere indartzeko aukera ikusi dugu. 5.000 gipuzkoarretik gora ari dira gaur egun gure lantokietan lanean, baina, hala eta guztiz ere, oraindik ere lan-eskaera ugari ditugu. Eskaera horiei erantzuteko, ezinbestekoa dugu gure aretoak berritzea, ugaritzea eta handitzea. Baina, ez edonon. Honako hau oso kokagune ona da. Orain, tramitazio urbanistiko guztia ahalik eta azkarren egitea nahiko genuke, denborarik galdu gabe. Badakigu Udala horretan ari dela”.\nJOXEMARI SORS, Elkar Fundazioaren lehendakaria\n“Elkarrek Usurbilen garatuko duen proiektua oso garrantzitsutzat jotzen dugu. Elkar Fundazioa liburuaren kate osoa bere baitan hartzen duen enpresa taldeak osatzen du: Fundazioko enpresen artean 121 milioi euroko negozio-zifra egin zuten 2017an eta 450 langile enplegatzen dituzte. Kultur paradigmaren aldaketa bete-betean gaude, eta euskara eta euskal kulturari erantzun sendoa eman nahi bazaio, azpiegiturak garatzen jarraitu behar dugu. Berritzen jarraitu behar dugu, ekonomia eta kultura uztartuz, industria kulturala sendotuz. Helburu horiei erantzuteko, behar-beharrezkoa zaio Elkar Fundazioari Usurbilen egingo duen inbertsioa, azpiegiturak modernizatu eta XXI.mendeko beharretara egokitu behar baitu, aurreko mendetik osatuz joan den proiektua bideragarri egiteko hurrengo urteetara.\nElkar Fundazioaren oinarrietan dagoen elkarlanaren bidetik egingo da bideragarri proiektu hau ere, erakutsiaz, beste behin, aurrera egin nahi bada zein garrantzitsua den indarrak batu eta beste eragileekin batera aritzea. Bakoitzak beretik abiatuta, baina soluzioak elkarrekin planteatuz lortuko dugu Usurbilgo Udalak, Michelinek, Gureak-ek eta Elkar Fundazioak ekimen bateratu batekin denon beharrak saiatzen joatea. Elkar hartzeko gai izatea da bidea aurrera egiteko”.\nAurrekoa Previous post: Iñaki Agirresaroberen “Udazkeneko eguzki izpiak” erakusketa ikusgai Sutegiko erakusketa aretoan\nHurrengoa Next post: Gaur Arantxa Urretabizkaiaren “Bidean ikasia” liburuaren inguruko solasaldia udal liburutegian


Pegorak 64.700 arreta-ekintza eskaini zituen 2015ean, tramiteak bideratzen eta hiritarrei informazioa ematen — Eibarko Udala\nPegorak 64.700 arreta-ekintza eskaini zituen 2015ean, tramiteak bideratzen eta hiritarrei informazioa ematen\nKopurua mantendu da aurreko urtekoaren antzeko, eta barne hartzen ditu Udaletxearen bulegoan bertan eskainitako arreta-ekintzak eta telefonoz egindakoak. Biztanleen Erroldako ziurtagiriak, edukiontzi morroietarako poltsak, "Mugi txartela”, beste erakunderen bati lotutako tramiteak, eta argibideak ematea telefono, helbide edo ordutegiei buruz… gehien eskaini diren arreta-ekintzak.\nEibarko Herritarren Zerbitzurako Bulegoak, Pegorak, 2015. urtean 64.700 arreta-ekintza baino gehixeago eskaini zituen guztira; zenbateko horrek barne hartzen ditu, bai Pegoraren bulegoetan bertan (Udaletxearen beheko solairuan, Untzaga plazan) egindako aurrez-aurreko arreta-ekintzak, 58.353 tiket eman baitziren bulegoan; bai telefonoz egindako argibide-eskaerak, 5.052; bai telefonoz egindako tramiteak, 1.356. Horrela, Pegoraren arreta-ekintzen zenbatekoak iazkoaren antzeko mailan mantendu ziren, eta ikusten da herritarrentzako arreta-ekintzen kopurua egonkortu dela aurreko urteetakoen aldean.\nUntzaga plazako bulegoko txanda-sistemak 58.353 tiket eman zituen, eta horien ondorioz 82.049 jarduketa egin ziren. Arreta-ekintza gehiago izan dira tiketak baino, tiket bat duen pertsona batek eskatu baititzake zerbitzu edo jarduketa mota bat baino gehiago. 82.000 zerbitzu horietatik, hauexek eskatu ziren gehien, hurrenkera honetan: biztanleen Erroldako ziurtagiriak ematea (20.000 baino gehiago), gai organikoen edukiontzietarako poltsak eskatzea, Mugi txartela, Erroldan altak edo bajak ematea eta aldaketak egitea, eta Eusko Jaurlaritzari lotutako tramiteak.\nHorietaz gain, honako arlo hauetan ere eskaera ugari egin ziren: telefono-zenbakiak, intereseko helbideak, garraiobideen ordutegiak, txakurren kakak hartzeko poltsak eskatzea, zergak, banku-helbideratzeak eta ordainagirien kopiak, obra-lizentziak, konpultsatzeak, langile-hautaketa eta ikastaroetan matrikulatzea.\nPegoraren aurrez aurreko arreta-ekintza horiek baloratzeko orduan, Bulegoko arduradunek egiaztatu dute, besteak beste, Mugi txartelaren inguruko arreta-ekintza gehiago egon direla, edukiontzi marroirako poltsen banaketa eta kontrolari buruzko gutxiago egon direla Mankomunitateak saltzeko bi makina automatiko jartzearen ondorioz, Eusko Jaurlaritzaren tramiteei lotutako arreta-ekintza gehiago egon dela, telefono-zenbakiak, helbideak eta garraio publikoaren ordutegiak gehiago eskatu direla, eta biztanleen Erroldari eta udal-zergak kobratzeari lotutako tramiteak gutxiago izan direla.\nBeste erakunderen batekin zerikusia duten arreta-ekintzei dagokienez, Pegoran 281 sarrera egin ziren Aldundirako, eta 2.389 Eusko Jaurlaritzarako, Gipuzkoako Foru Aldundiari eta Eusko Jaurlaritzari zuzendutako idatziak Udalaren Erregistroan aurkezteko lankidetza hitzarmenaren ondorioz. Bi kasuetan, dezente handitu da jarduketa-kopurua, aurreko urtetik (2014an 160 izan ziren Aldundirako, eta 1.929 Eusko Jaurlaritzarako).\nPegoraren telefonoaren bidez herritarrei emandako informazioaren eta telefonoz egindako tramiteen kopurua antzekoa izan da 2015ean eta aurreko urtean. Telefonoz gehien eskatu zen informazioa intereseko telefonoei eta helbideei buruzkoa izan da, batez ere Eibarko erakunde publikoenak, garraiobideen ordutegiak, eta langileen kudeaketa. Eta telefonoz gehien eskatu ziren tramiteak izan ziren zergak bankuan helbideratzea, eta biztanleen Erronka agiriak egitea eta etxera bidaltzea.\nPegoraren arreta-ordutegiari dagokionez, aipatzekoa da zerbitzua erabili zutenen % 89,20k erabili zuela goizez, eta gainerako % 10,80k, arratsaldez. Bulegora jende gehien joaten den ordutegia 10:00ak eta 13:00ak artekoa izan zen. Atenditu arte herritarrek itxaron behar duten denbora oso aldatzen da joaten den orduaren arabera. Edonola ere, erabiltzaileen % 62 bi minutuan baino denbora laburragoan atenditzen dira. Eta % 92 atendituta dago, tiketa hartu eta zortzi minutu geroago.\nPegoraren 2015eko jarduerari buruzko ondorioen artean, nabarmentzekoa da itxaroteko eta atenditzeko denbora luzato dela 2014koaren aldean, Mugi txartela tramitatzeari dagokionez, batez ere. Gainera, egindako arreta-ekintzen % 29,30 beste erakunderen baten menpe dauden eta haiei lotuta dauden tramitazioak dira: besteak beste, Mankomunitatea, Gipuzkoako Garraioaren Lurralde Agintaritzak, Aldundia eta Eusko Jaurlaritza.\nEta Eibarko Herritarren Zerbitzurako Bulegoa primeran dabilen seinale, 2015 memoriak agerian uzten du urte oso horretan kexa bakar bat baino ez dela aurkeztu bulegoaren funtzionamenduaren inguruan.


Imanol de la Sota eta Carlos Gurpegi, Bilbao Athleticeko entrenatzaileak\nOhorezko Mailako Gazte Mailako egungo teknikariak, Ligako txapeldunak, Carlos Gurpegui izango du bigarren.\nImanol de la Sota. Argazkia: Athletic Club\nAviron Bayonnaisekin hitzarmena berritu du Athleticek\nUnai Lopezi beste talde batzuen eskaintzak aztertzea iradoki dio Athleticek\nJoseba Etxeberriak ez du Bilbao Athleticen jarraituko\nImanol de la Sota Bilbao Athleticen entrenatzailea izango da datorren denboraldian. Santurtziarra 2019an itzuli zen Lezamara Rafa Alkortaren eskutik, eta Ohorezko Mailako Gazteen Mailako egungo entrenatzailea da, joan den astean Ligako txapeldun izan zena, eta orain Txapeldunen Kopako titulua lortzeko erronkari aurre egingo diona; arrakasta hori oraindik ez da lortu zuri-gorrien prestakuntza egituran.\nDe la Sota 2015ean iritsi zen Lezamara Ohorezko Mailako Gazteak taldea entrenatzeko, Durangoko Kulturalaren buru Hirugarren Mailan bi denboraldi egin ondoren. Hurrengo urtean Joseba Etxeberriaren bigarrena izan zen Baskonian. Zuri-gorrien beheko mailetatik irten zen Ohorezko Mailako Eibar taldea zuzentzeko eta proiektu berriarekin itzuli zen.\nBere bigarrena lehoi mitiko bat izango da, Carlos Gurpegui. Athleticen lehen taldean 15 denboraldi jokatzeaz gain (393 partida), Andosillakoa Ernesto Valverderen talde teknikoko kidea izan zen iraganean. Iñigo Lizarraldek, Dani Aranzubiak eta Edu Estibarizek bigarren taldeko egituran jarraituko dute.


Best Things To London egin eta Bilbora heldu | Save A Train\nHasiera > Tren Bidaia Erresuma Batua > Best Things To London egin eta Bilbora heldu\nOrduan Europako hiriburuetan ospetsuena bisitatzen da, London, ezbairik gabe, turismo bakoitzaren nahia zerrenda goialdean eta gauza asko daude Londresen Do. Handia lortu luzea, historia zoragarri; mugarriak eta toki ederrak; eta han gauzak ez egin askorekin. Oraindik dituzun ala erraza-going an turismo Nork nahi du ezagutu local kultura, edo abenturazale bila zirrara for, London dendan zerbait zuretzat ditu.\nNoski, Zer Londresen egin ezagutu ez den beste, ere garrantzitsua da irudikatu zure bidaia logistika. Iritsi trenez aukera natural gehien bat, Paris bezalako Europako hiri handi batetik batez ere bidaiatzen ari, Amsterdam, edo Berlin. Hemen London jarduerak eta trenak lagunduko dizu ikuspegi orokor bat Antolatu oporrak:\nGure gogoko gauzak Londresko Do\nhiri gisa London gisa big In, jardueren zerrendan behera murrizteko aukera batzuk ia ezinezkoa da. Inoiz ez zaude toki guztiak ikusiko eta harrapatzeko guztia benetakoa London esperientziak bisita batean. Horregatik, zure lehentasunak ezarriz gomendatzen dugu aldez aurretik.\nFor Things bilatzen dutenek Londresen Egin diren lotutako erosketak, merkatu desberdinetan izango da Zure bisitaren nabarmendu. Begiratzen for benetakoa, tokiko elikagaien? Begiratu Borough Market eta dastatzeko bere gutizia gastronomiko, edo jatetxe batean jan Gertuko. umore gehiago ari bazara batzuk Corte Inglés erosketak egiteko, Liberty leku handi bat da. Bestela, joan cool antigoaleko batzuk ehiza Portobello Road Market.\nbidaia Londresera hezkuntzako pertsonaia bat gehiago badu, bisitatu hiriko kultur foku batzuk. berreraikuntza bertaratu Shakespeareren Globe Londresko Dorrea buruz ikasteko, ugari egin izan dituzu. litzaidake ere gomendatzen dugu arte garaikidearen gozatzen Tate Modern South Bank at, baita Southbank Centre bisitatzen gisa.\nLondon Trenak Utrechteko\nEstrasburgoko London Trenak to\nLondresera trenez Parisetik, Amsterdam, eta Berlinen\nLondon iritsiko dezakezu etik Paris, Amsterdam, eta Berlin Erraz Eurostar bidez, Intercity eta Thalys trenak. hasierako helmuga batzuk London iritsi besteek baino modu natural gehiago izango dute. Adibidez, a taula dezakezu Eurostar abiadura handiko zuzeneko London entrenatu Parisetik, eta han egon apur batean, bi ordu eta erdi baino gehiago.\nOrduan Amsterdam eta Berlin London bidaiatzen da, Amsterdam, hartu ahal izango duzu Eurostar zuzentzeko edo beste aukera ona litzateke Brusela lehenengo iritsi bidez Thalys eta, ondoren, taula Eurostar Bruselan Londresera. The bidaia lau ordu era horretan irauten du, eta Londresko iristeko Amsterdam trenez modurik azkarrena da.\nUK hiriburura heldu Berlin trenez bi aldaketa behar litzateke. final bidaiaren hanka Amsterdam berdina da, eta ondoren Eurostar igo. Hala, beste aukera bat da bidaia trebatzeko Berlín tik Kolonia, non egiten duzun taula Bruselako tren bat. Da tren azkarrena Berlin Londresera bidaia eta apur bat hartzen gutxiago orduan 10 ordu eta gero gauzak Londresen egin buruz ikasi duzun gauza guztiak egin dezakezu.\nBizi izan Londresera Get?\nzuk erabaki bada, zure gogoko gauzak Londresen egingo egon, bakarrik behar duzu bidaia egiteko! Iritsi trenez erraza da, beraz, joan eta zure eserleku erreserbatu oporrak fantastiko bat egiteko.\nEz gure blog post txertatzeko zure gune kalera nahi dituzu, bai hartu ahal izango duzu, gure argazki eta testu eta besterik gabe, eman kreditu bat link batekin Blog post honetan, edo hemen klik egiten baduzu: https://embed.ly/code?url=https://www.saveatrain.com/blog/best-things-to-do-london/ - (Joan behera apur bat ikasi Kodea ikusi)\n#traveluk europetravel London tren bidaiak uktravel


kritiken hemeroteka » Patata iruindar gozoak!\n« Hitzaurre | Muga-mugan »\nPatata iruindar gozoak! Asier Sarasola / Gara, 2004-07-17\nPatata soro bat esan eta haren oparoari buruzko metaforak aitatzea hasteko era bat izan daiteke, adibidez; liburu hauxe osatzen duten hirurogei narrazio laburreko uzta. Beste era batean hasteko, patata guztien arteko desberdintasunaz hitz egin daiteke. Ez baitago ildo bakar bati jarraitzen dion ilararik; nola moldez, hala tamainaz, ez mamiz, ezta azalez ere. Alabaina, patatok agertzen duten itxurak, ukituak eta are zaporeak, nabarmen adierazten ahal du badirela zenbait fruitu landare berari dagozkionak eta, ondorioz, badela landare sorta bat, eta landare bakoitza bere patatatxoekin garatzen dela. Beraz, idazleak darabiltzan gai edo kezka ezberdinen jiran biltzen ditu sailka narrazioak, baina inolako aurkibide-antolaketarik gabe. Honek, ordea, ez du esan nahi istorio horien arteko lotura zuzena denik; pertsonaiak agertu eta desagertzen direnik, hiriak, garaiak. Aitzitik, inongo loturarik izatekotan, errealitatearen plano eta angelu ezberdinei legokieke.\nEta hori da, hain zuzen ere, aurrez lau olerki liburu argitaratuak dituen (azkenekoak, “Koilara bete hitz”, kronologian ere gertuago izaki, badu Patata soro bat-ekin parekotasunik egoera arrunten trataeran) Josetxo Azkona idazle iruindarrak, lehenengo narratiba liburu honetan aurkezten duen orri-sailean topa daitekeena. Esandako hainbat narraziotan, pertsonaia eta egoera ezberdinak iraganen dira aldioro, ezohiko ikuspuntuak maiz izanen direlarik aukeratuak, narrazio laburrak, berezko eta beharrezko duen tximistaz jo, eta ondoren trumoia, isilik gogoetarako, bada etortzekoa. Irakurlea kokatzeko garaian hartara, deskribapenak lantzerakoan, hizkeraren erabilpen zehatz eta zuzena kateatuz, beharrezkoak baino ez diren datuak argituz, giroa berehalakoan sortzen du narratzaileak. Zenbaitzutan hala, girotze ahalegin horrek aipu batean du jatorria; euskal literaturaren munduko aipuak dira gehientsuenetan, edo letra hauek idazten ari den honek baino dezente gehiago eta hobeto irakurri dutenek, aise atzemango dituzten beste inoren ipuinei erreferentzia egiten die iruindarrak, nolabait jasotako eraginak zein gustoko lerroak erakutsiz; laburrean aritutako idazle hegoamerikarrak kasu, Brecht bera, Pragan jaio zen bestea, eta abar.\nAipatu egoeren artean, fikziozko nahiz gertakizun errealetan oinarritutakoak ikus daitezke; egoera arruntenetan ezkutatzen diren tragediak; absurdoaren presentziak une berean bi ezezagun elkartzean eragin dezakeen hondamendia, narraziotan sarri zorigaitzaren ironia garratza, baita metaliteratura bezalako hitz baten izena merezi dutenak ere. Egilearen irudimen-begi umoretsutik abiatuta, komiko zein zuhur umorearen ortzadar zabalean, tximista ondoko trumoiak, patata dastatutakoan ahosabaian dirauenak, ez du irririk okertu gabe utziko. Izan ere, idazlearen begirada, umoretsuz gain, mindua irizten ahal zaio, itxaropenik gabeko amaierak gailentzen baitira. Amildegian uzten ditu pertsonaiak Azkonak, bat bateko kokatze gertu horretatik, azkeneko puntuak irakurlea gogoetara eraman nahirik. Trumoi mutu horretara. Bestelakoak gertatzen dira ordea, maitasun edo sexuarekin zerikusirik duten istorioen amaierak, non jolasa, zirrikitua, irtenbidea lausoa izan arren, bai sikiera, jarraitzeko adinakoa iradoki.\nEta irakurri ahala errepikakorra suerta baldin badaiteke ere, eta nahiz eta zenbait narraziok txiste txarren antza nabaria izan, Patata soro bat bezalako ahalegina, umorezko literaturaz ari garelarik (agian errazegi datorren nolakotzaileaz), gorabeheratsua baino irakurtzeko gomendagarria dela, edo behintzat gustora irakurritakoa izan dela aitortzea besterik ez dago.


Euskal Herriko Unibertsitatearen Ataria - Ya son evidentes los cambios en la flora marina de la costa vasca debidos al cambio climático\nAzken eguneratzea: 2012/08/02\nKlima aldaketak eragindako ondorioak nabariak dira euskal kostaldeko itsas floran jada\nUPV/EHUko talde baten ikerketak agerian utzi du azkenengo 30 urteotan gertatutako gradu bateko gorakada\nEkialdeko Kantauriko uraren tenperaturak 0,24ºCko goraldia jasan du hamarkadako laurogeietatik hona. Udan igoera 0,33 gradukoa izan da. Alegia, azken 30 urteotan uraren udako batezbesteko tenperatura ia 1º igo da. Horri klima-aldaketaren eraginez eratorritako beste faktore batzuk lotu zaizkio, eta, ondorioz, itsas landaredian aldaketa nabariak gauzatzen ari dira. Horrela adierazi du UPV/EHUko Itsas Bentos ikerketa taldeak burututako "Seaweed assemblage changes in Eastern Cantabrian Sea and their potential relationship to climate change" lanean. Ikerketa Estuarine, Coastal and Shelf Science izeneko aldizkari internazional eta multidisziplinarioan argitaratu da. Aldizkari horrek kostalde, estuario eta plataforma kontinentaleko itsas ingurumeneko espezieen antolaketa eta prozesu kimiko eta fisikoen ikerketak kaleratzen ditu.\n"Lurrean aldaketa hutsala dirudi, egun berean tenperatura hamar gradu gora edo behera joan daitekeelako. Itsasoan, aldiz, tenperatura aldaketak geldiagoak dira. Beraz, azken hiru hamarkadotan itsasoan tenperatura gradu bat igotzea oso aldaketa adierazgarria da eta, dudarik gabe, landaredian ondorioak izan ditu", azpimarratu du José María Gorostiagak, Zientzia eta Teknologia Fakultateko Landareen Biologia eta Ekologia Saileko irakasleak eta Itsas Bentos taldeko zuzendariak.\nIkerketak agerian utzi du, azken 30 urteotan, udaberrian eta udan euriak asko murriztu direla. "Alde batetik, udan euriak murriztu dira eta, bestetik, itsasoko ura gehiago estratifikatu da. Ondorioz, ura gardenagoa da, itsas hondoan eguzkiaren eragina handiagotu da, eta elikagaiak murriztu dira. Horiek guztiek eragin negatiboa izan du alga espezie batzuen biziraupenean", azaldu du Isabel Díezek. Díez Landareen Biologia eta Ekologia Saileko ikertzailea eta ikerketaren egilekidea da.\nIkerketa taldeak floran emandako aldaketak zehaztu eta neurtu ahal izan ditu, taldearen zuzendariak 1991n egindako ikerketa aitzindari baten datuak eta, metodologia eta kokaleku berdinak erabiliz, 2008 eta 2009 artean jasotakoak konparatu dituelako. "Hauteman genuen, adibidez, kopadun algak -lurreko zuhaitzen baliokide diren espezieak eta euskal kostaldean zehar itsas belardiak osatzen dituztenak-, "basogabetze" prozesua jasaten ari zirela", adierazi du Gorostiagak.\nIkerketak datu adierazgarriak bildu ditu, eta emandako aldaketak fenomeno global baten parte direla utzi du agerian. "Aldaketarik handienak datoz kopadun geruza osatzen duten algen gutxitzetik, alga horiek itsas hondoaren gunea eta habitata antolatzen baitute. Alga laminariak, ur hotzetan bizi eta eta San Juan Gaztelugatxekoan eta Bakion ugariak zirenak, guztiz desagertu dira. Kanpoko espezieek, berriz, gora egin dute", azaldu du Isabel Díezek. Alga sinple eta tamaina txikikoak, urtarokoak eta euskal kostaldeko floraren kide iraunkorrak ez direnak, anitzagoak eta oparoagoak direla frogatu dute.\nUPV/EHUko Itsas Bentos taldeak ondorioztatu du algak aldaketa klimatikoarekiko oso izaki sentiberak direla, eta horren adierazle gisa erabil daitezkeela. "Zenbait faktorek aldi berean elkarri eragitetik datoz aldaketak. Beraz, oso zaila da aurreikustea nola garatuko diren fenomeno hauek. Xehetasun gehiago jakingo ditugu landa lanetan zein laborategian aurrera eramaten ari garen proiektuei esker", erantsi du Isabel Díezek.\nJosé María Gorostiaga eta Isabel Díezekin batera, Nahiara Muguerzak, Alberto Santolariak eta Unai Ganzedok parte hartu dute ikerketan. Denak UPV/EHUko Landareen Biologia ta Ekologia Sailekoak dira. Ikerketari buruzko bideoa ikusi\nArgazki oina: Gelidium corneum alga gorriak osatutako ur azpiko zelaiak gainbehera izan dute euskal kostaldeko leku askotan. Udan estres sintomak adierazten dute (argazkian ikusten den kolore horixka). Estres horrek ingurumeneko estresa islatzen du eta azken hiru hamarkadetako baldintza klimatiko berrietatik dator.


Zaila da irabaztea\nZaila da irabaztea –\nZe erreza den galtzea. “Badakit hobeto egiten” esan eta listo, edo “besteak askoz ere hobeak dira” eta punto. Baina horretan babestea ere errazegia da. Honekin ez dut esan nahi galtzea txarra denik, baina, arazoa da galtzearekin batera hartzen ditugun jarrerek geure burua babesteko bide errazegitik garamatzatela. Irabaztea ariketa konplexuagoa da askotan, kanporaketa irabazi arren negarrez amaitzea eta norbere burua matxakatzea aukera bat da. Edo finaleko bertso guztien artean batekin konforme gelditu ez eta behin eta berriro errepikatzea “irabazi egin dut, baina, bakarkakoa…”. Eta zer? Irabazteak ez du esan nahi den dena ondo egin denik, bizitzako saiorik onena izan denik, ez antzeko ezer. Batzuetan, lan handia egin ostean gehienetan, tokatu egiten da irabaztea espero ez arren, eta errazagoa izan arren galtzea, irabazi egiten da.\nBaina, esan bezala irabaztea zaila da, eta are zailagoa irabazten ikastea. Bertso onak, metafora politak, errima aberats eta berbaera jantzia tarteko, bertsokide jatorrak alboan eta izarrak lerrokatuta ere edozer topatzen dugu geure meritu propoia gutxiesteko, irabazitakoa ez aitortu ez onartzeko. Ingurukoek sinesten dute baina zuk zeuk ez.\nDenbora nahiko pasa da eta oraindik hodei batean, kaletik jendeak zoriontzen zaituenerako babesteko arma berria prest daukazu “denok egin genuen oso ondo” edo “oraindik ez dut sinesten”. Elizan jendeak aho batez esaten du “Bai, sinesten dut” eta erdiek ere ez dute federik, sinesten dugun horren inguruko gezurra esatea oso erreza da. Beraz, sinesten duzu baina zeure buruari irabazi duzula aitortzeko zilegitasun faltarekin sentitzen zara? Dena pikutara! Jantzi txapela eta jarri ispiluaren aurrean, sinetsi ala ez egia da eta!\nIronikoa da inoiz ezer irabazi ez duenak irabaztea zein irabazten jakitea zaila dela esatea, edo honen inguruan horren seguru hitz egitea, baina, sarri lagunen garaipenak geure sentitzen ditugu, guk geuk egin izan bagenu baino askoz ere harroago sentitzen gara. Harro eta zoriontsu.\nPOTTO saioa prest dugu; airean da Potopsikotiko-depresiboentzako botika. Gaurkoan, @bilbohiria ren estudiora ekarri dugu @BBertsozale Eskolartekoaren txapelduna: Maite Sarasola. Prosa bideratuan eta kantuan entzungo dugu Deustuar gaztea + Abadiñoko finalaren bertso-ale hautatuak pic.twitter.com/wdh9IFA6Lk\n— Erlantz (@erlantzibar) May 29, 2019\nTags: Zaila da irabaztea


Urduñako Udala - Hitzaldia eta bisita gidatua egingo dute Harategi kaleko muralak gertutik ezagutzeko\nHitzaldia eta bisita gidatua egingo dute Harategi kaleko muralak gertutik ezagutzeko\nDatorren maiatzaren 31an Alondegiak hitzaldi berezi bat hartuko du 19:00etatik aurrera Harategi kaleko muralen inguruan. "Harategi, historiaz beteriko artelana" hitzaldia eskainiko dute Aarón Diego Escauriaza artistak eta Marisa Bergón historialariak, Urduñako ADRAtan elkartekoa. Lan horren balio artistikoa azaltzeaz gain, argazkien nondik norakoak azalduko dituzte eta ondareari dagokionez duen balioa azpimarratuko dute. Ondoren muraletara egingo den bisita gidatuan parte hartzeko parada egongo da.\n200m2 betetzen ditu Harategi kale berriko margolanak. Eskuz eginda dago eta Urduñako hiru argazki zahar hartzen ditu. 1912an eraitsi zen Santa Marina atearena da horietako bat, bestea 1907 urteko azoka egun batena eta hirugarrena Román Zulueta Aretxagarena, 1883 urtean jaiotakoa. Udaleko argazki artxiboan ikerketa egin ondoren hautatu dira hiru irudi horiek, Urduñako iragana ondo irudikatzen dutelako: arkitektura, kultura eta jendearen bitartez.\nUrduñako Udalak muralen proiektua abiatu zuen tokiko ondarearen garrantzia azpimarratzeko, hiriko gune hori apaintzeko –hirigune historikoan kokatzen da, Monumentu Multzoa izendatuta dagoena- eta intereseko beste elementu bat eskaintzeko, arlo historikoan zein turistikoan, besteak beste.\nVer cartel (JPG 3,25MB)


Ricardo Ituarte Santurtziko alkate ohia da.\nOrain arte Osakidetzako arduradun ekonomikoa izan den Ricardo Ituarteren anaiak parte hartu zuen iazko enplegu eskaintza polemikoan. Bera izan zen ezohiko emaitza lortu zuen pertsonetako bat, 100 puntu eskuratu zituen azterketa praktikoan eta Anestesia kategorian plaza eskuratu zuen.\nHain zuzen espezialitate horretako azterketa izan zen iazko Osakidetzako oposizioetan iruzurra izan zela pentsatzeko zantzuak eman zituen lehenbizikoetakoa eta Osakidetzak berak agindu zuen kategoria horretako hautapen-prozesua errepikatzeko, nahiz eta orain behin behinean geldituta dagoen bigarren azterketa hori.\nAstelehen honetan Osakidetzaren administrazio kontseiluak kargutik kendu du Ricardo Ituarte eta José Ramón Calonge jarri du haren ordez alor ekonomikoaren buru.\nItuarte EAJko kidea da eta Santurtziko alkate ohia. Iturri ofizialek ElDiario.es-i azaldu diotenez, ez du harremanik izan Osakidetzako enplegu eskaintzaren kudeaketan.\nGiza-baliabideen zuzendaria ere Osakidetzatik kanpo\nUrte hasiera albiste ugari ematen ari da Osakidetzan. Urtarrilaren 3an jakinarazi zuen EAEko osasun zerbitzuak Juan Carlos Soto kargugabetu duela, Osakidetzako giza-baliabideetako zuzendaria.\nItuarteren kasuan ez bezala, Sotok izan zuen harremanik iruzurragatik jo-puntuan dauden azterketekin, bera izan baitzen azterketen prestakuntzaren arduraduna, baita salaketen ondorengo ikerketarena ere. Sotok ez zituen hasieran iruzur salaketak aintzat hartu eta albistea hedabideetara iritsi zenean erreakzionatu zuen.\nMaría Pilar Uriartek ordezkatu du Soto giza-baliabideetako arduradun nagusi gisa.


China Monkey erakusketa sare tunel sare fabrika eta hornitzaileak |Gepair sare\nErakusketa Tunnel sare-sistema eskuz egindako altzairu herdoilgaitzezko alanbre-soka kable sare malguz osatuta dago, altzairu sendoko eraztun biribilak eusten dituena, tunelaren forma osatzeko. Kontzeptu berri iraultzailea da, zooko bisitarientzat 360eko ikustaldia ahalbidetzeko espazio seguruagoa sortzen duen bitartean.\nAltzairu herdoilgaitzezko alanbre-sareak ezaugarri asko ditu, ezin hobea da tximinoen itxiturako sarerako, tximino handi, ertain eta txikientzako egokia, tximinoen itxiturako sarerako, tximinoen erakusketa, tximinoen kaiolak, tximinoen hesiak, tximinoen hesi-sareetarako.\nTximinoaren tunel-sarea altzairu herdoilgaitzez egina dago eta altzairu herdoilgaitzezko alanbre-sokatik ehunduta dago.Tolestu eta elastikoa izan daitekeen sare malgu bat da, eta metalezko eraztun zirkular baten euskarrian tutu forma bat osa dezake.\nAltzairu herdoilgaitzezko tximinoen tunel-sarea, tunel-sareak sarritan erabiltzen dira tximino mota guztietarako, batez ere primate txikientzat eta tximinoentzat.Tunelaren sarearen diametroa, oro har, 75 cm ingurukoa da, eta metalezko eraztunen arteko distantzia, oro har, 200 cm ingurukoa da.Monkey Tunnel Mesh-ek erabili ohi dituen produktuen zehaztapenak GP1651, GP2051 GP2476 eta abar dira, eta Tiger Tunnel Mesh-ek erabili ohi dituen produktuen zehaztapenak GP3251 , GP3276, etab.\nAurrekoa: Aluminiozko Katea Fly Hook sare pantaila\nHurrengoa: Z formako altzairu herdoilgaitzezko malgu laua alanbre-sareko uhal garraiatzailea\nBalustrde eta barandaren babesa altzairu herdoilgaitza...


Ganbara, euskarazko zinemagintzaren bilgune | Azkue Fundazioaren Egunkaria\nGanbara, euskarazko zinemagintzaren bilgune\n2016(e)ko azaroak 2\nEuskarazko zinemagintzak orain arte hutsunerik izan badu, artxibategi digitalik sortu ez izana da. Horri buelta emateko Zinea Sortzen etxeak eta Zinea.eus atariak Ganbara izeneko euskarazko zinearen gordailua sortu dute.\nGanbararen funtzio nagusia euskarazko zinemagintzaren argazki historikoa egitea da, lehen filma errodatu zenetik gaur egunera arte egin direnak kontuan hartuta. Euskaraz sortu diren lanen informazio osatuena emateaz gain, euskal zineman aritzen diren profesionalen zein ekoiztetxeen datuak jasotzen ditu. Oraingoz, berrehundik gora film, laurehun profesional eta berrogeita hamar bat enpresen fitxak biltzen ditu, baita hauen inguruko albiste, kritika eta zenbait filmen gidoiak ere.\nZein lan aurkitu daitezke?\nLehenik eta behin, euskarazkoak izatea izango da ezaugarri nagusia. Bestetik, pelikulak, fikziozkoak, animaziokoak eta dokumentalak, luzeak nahiz laburrak aurkitu daitezke. Film bakoitzaren gaineko fitxa kontsultatzeko aukera ere eskainiko da: fitxa artistikoak -zuzendariak, aktoreak-, eta fitxa teknikoak -iraupena, lantaldea-.\nUrtetik urtera sortuko diren lan berriek beraien lekua izango dute webgunean, baita profesional eta enpresa berriek ere. Horrez gain, emateke dituzten pausoen artean dute euskarara ekarritako filmei txoko bat eskaintzea: bikoiztuak, azpititulatuak, audioak…\nEuskarazko zinearekin lotutako materialak ere, hala nola, liburuak, tesiak, ikerketak, kritikak eta aipamenak, eskuragarri jarriko dituzte aurrerago. Datu-basea pixkanaka baina etengabe osatzen jarraitzea da sortzaileen asmoa.\nProiektuak Eusko Jaurlaritzaren eta Gipuzkoako Foru Aldundiaren babesa du, baita Euskadiko Filmategiarena ere.\nEkarpena iragartzeko, spot bat zabaldu dute sare sozialetan Euskal zineari zentzua emanez lelopean:


Jon Kortazar: 'irakurritakoaren ganean idaztea alkarrizketarako bidea da' - bizkaie.biz\nJon Kortazar: 'irakurritakoaren ganean idaztea alkarrizketarako bidea da'\nSaioa Torre Gereketa\t2009-12-14 09:26 Barriketan\nEuskal Herriko Unibersidadeko katedradun Jon Kortazarrek (Mundaka, 1955) jaso dau aurtengo Lauaxeta Saria Bizkaiko Foru Aldundiaren eskutik. Estepan Urkiaga 'Lauaxeta' idazle euskalduna zanaren izena daroan sariagaz, Kortazarrek literatur kritiko, irakasle, berbalari eta beste hainbat zereginetan egindako lana omendu gura da.\n1.- Euskerea eta euskal kulturea sustatu, zabaldu eta normalizetako beharra saritzen dau Lauaxeta Sariak. Zein izan zan zure erantzuna jardun horreetan aritzeagaitik saria emongo eutsuela jakin zenduanean?\nPoz handia hartu neban eta emozionau egin nintzan. Nahiz eta nik batez be euskal literatura arloan lan egin dodan eta ez euskerea sustatzen zuzen-zuzenean, kontuan izanda idazleok oso bihotz bakartiak garala, nonor gutaz akordetan danean poz handia hartzen dogu.\n2.- Sariak eta zure ibilbide profesionalean sakonen aztertu dozun euskal idazle klasikoak (Estepan Urkiaga) izen -edo, idazlearen kasuan, ezizen-bera daroe: Lauaxeta. Honezkero, sariaren bosgarren edizinoa da. Orain arte zutaz gogoratu ez izanak arduratu egin zaitu?\nEz. Saria aurretik jaso dabenek nik baino meritu handiagoak dituela uste dot eta ez nau arduratu; poztu egin naz eurekaitik, nire lagun asko dagozalako tartean. Alde horretatik, nire mugak oso argi ditut.\nGanera, ez dot uste saria aspaldi Lauaxetaren ganean egindako tesiagaitik emon, ezpada be urtean-urtean euskal literaturea hemen zein kanpoan zabaltzen egindako lanagaitik, argitaratu ditudan antologiakaitik -ingelesez, alemanez, gaztelaniaz...-. Tesia, zeozelan, urrun geratzen jat eta momentu honetan askoz be ardura gehiago daukat beste kontu batzuetan.\n3.- Euskal Herriko Unibersidadean Euskal Literaturako katedraduna zara. Zelakoa da egungo ikasleen literatureagazko ezagutzea eta interesa?\nUrtero-urtero aldatzen dala esango neuke baina, egia esateko, azken urteotan nik zorte handia izan dot eta, horren harian, pasa dan egunean artikulu bat idatzi neban nire ikasleei omenalditxua egin guran. Ikasleak blogak daukiez, eta blog horreetan euren literaturea argitaratzen dabe. Egia da ikasleen artean danetarik egongo dala baina tartean badagoz literatureaz oso zaletuak diranak, literaturea egin egiten dabenak eta literatureaz arduratu egiten diranak.\nNik, ohituraz, ikasturtea hasten danean, ikasleei eskolatik kanpo zer irakurri daben galdetzen deutsiet eta, erantzunakaz, lan txiki bat egiten dot urtero-urtero. Azken urteotan, irakurketa-kopurua -ez dot esango maila- handituz doala esan geinke, batez be euskeraz, euskal filologiako ikasleakaz egiten baitot ikerketea; baina gaztelaniazko eta ingelesezko kontsumo-literaturea be agiri da.\n4.- Zelan ikusten dozu ondorengotza?\nEzin dot jakin. Ikusten dodana da literaturearen inguruan badirala beste sorkuntza batzuk. Ikusteko dago teknologia barriek zelako eragina izango daben literatureagan ze, desagertu, ez da desagertuko. Lehenago ez eukazan bidaideak ditu momentu honetan.\nLiteraturearen inguruko industria kulturala indartuz joan behar da. Egun, ez dago sasoi batean egoan barritasunaren egoneza. Badira idazle barriak eta badatoz, eskolan ikusten dodan moduan, beste batzuk. Orain, zale izatetik idazle izatera... hor pausu handia dago baina euskal literaturearen industriak lagundu egiten dau idazle barria pausu hori emotera. Etorkizuna ez dakigu zelan etorriko dan baina nik uste dot baikor ikusteko moduan etorriko dala.\n5.- Gasteizeko fakultadeaz gan, Galizian eta atzerrian -Estadu Batuetan, Britainia Handian, Alemanian...- izan zara, unibersidadeetan, eskolak zein berbaldiak eskaintzen. Ze erantzun jaso izan dozu?\nNik, egia esateko , euskal literatureaz neurri bateko interesa ikusten dot. 'Neurri bateko' esaten dot, kasu batzuetan zaletasun handia dalako baina, besteetan, ez horrenbeste. Euskal literaturara, asko, egoera identitarioak bultzatuta hurreratzen dira. Hori bai, zenbait idazlek, Atxaga kasurako, itzal handia daukie eta ez da besterik behar izaten jentea idazle horreen ganeko berbaldietara hurreratzeko.\nBatzuetan, hainbat idazlegaz batera aritzen naz berbaldiak eskaintzen eta, kasu horreetan, jenteak oso ondo erantzuten dau. Oraintsu, berbarako, Munichetik etorri barri naz eta berrogeta hamar bat lagunen aurrean eskaini genduan zenbait idazlek eta nik mahaingurua. Ia ordu bi igaro genduzan euskal literaturearen eta, egia esateko, euskal egoeraz baita. Neurri horretan, esango neuke danetarik dagoala baina gero eta gehiago ezagutarazoten ari garala euskal literaturea.\nSari hau dala eta hartu dodazan zorionen artean, batez be kanpotik hartutakoen artean, euskal idazleen ezagutza zabaltzeagaitik jaso izan dodaz, idazleak ezagutarazoteko egindako lanagaitik.\n6.- Irakaskuntza jarduna komunikabideetan egiten dozuzan kolaborazino-lanakaz buztartzen dozu. Kazetaritzea eta literaturea eskutik oratuta doaz?\nKazetaritza mueta batzuk badagoz literatureagaz lotuta eta, aldi berean, literatura mueta batzuk kazetaritzeagaz. Sarritan entzuten dot kritiko askoren eskutik kazetaritzatik asko daukan literaturea ez jakela gustetan. Kritiko horreen buruan edo ezpanetan, kazetaritzea eta literaturea mundu guztiz desbardin bi izan behar dirala dago, baina nik ez dodaz holan ikusten. Nik oso hur ikusten dodaz; akaso, bizi garan sasoiko eragina be bada, baina oso hur ikusten dodaz.\n7.- 'Gaurko Euskal Literaturearen Historia' edizinoa preparetan zabiz eta, honezkero, obra horren hiru liburuki inprimidu dira. Zein fasetan dago geratzen jatzuen lana eta zer jasoten da, labur azalduta, argitaratutako liburukietan?\nEgia esateko, fase desbardinetan dago. Laugarren alea amaitzear dago eta urtea amaitu baino lehenago amaitzea espero dogu. Euskal ipuingintzeari eskainitako alea da eta datorren udabarrirako aurkeztea espero dogu. Haur literaturakoa be, esango neuke, neurri batean aurreratuta dagoala eta baleiteke datorren urterako ataratea. Eta oraindino gorpuztuta ez egon arren, egungo antzerti eta saiakereari eskainitako alea diseinauta dago. Azkenik, komikiarena hainbat aurreratu dogula esan neike ze komikiari buruz gauzak harian-harian egiten doguz.\nOrain artekoetan, nobelaren historia, poesiaren historia eta egungo euskal nobela eta zinema aztertu doguz. Liburuki guztiak dagoz bardin banatuta. Lehenengo, arlo bakotxaren aurreko urteetako azterketea egiten dogu, ondoren norabidea aztertzeko eta, gero, lanak banan-banan aipatu. Poesiaren kasuan, 23 lan izan ziran, askotarikoak; zinemaren kasuan, hamar bat. Egia esateko, proiektua gorputza hartzen doa.\n8.- Zure burua literatur kritikotzat baino, irakurletzat daukazula esan dozu inoiz. Baina, inoiz, idazle berbea be erabili dozu...\nSaiakerearen munduan zabal dagoan eretxia da lanean norberaren sena agertu behar dala eta ni horretan saiatu naz. Beraz, neurri horretan, idazle be banaz. Niri, gehien-gehien, irakurtea gustetan jat; idazten dodana baino askoz gehiago irakurtzen dot eta, neurri horretan, neure burua irakurle gisa definidutea gustetan jat. Halanda be, irakurtea eta idaztea eskutik doaz eta irakurri dozunari buruz komentariotxuren bat egitea ez da bape gatxa. Orain irakurten nagoan liburuak dino liburuei buruz idaztea zibilizazinoa egitea dala. Nik ez neuke horrenbesterako esango. Hori bai, irakurritakoaren ganean idaztea alkarrizketarako bidea da eta, neurri horretan, alkarrizketa egiten dogun heinean egiten dogu zibilizazinoa.


Jainkoaren hiria – Gizapedia\nJainkoaren hiria Agustin Hiponakoak (354-430) landutako kontzeptu erlijioso, historiko eta politikoa da, berak idatziriko De civitate dei contra paganos, "Jainkoaren hiria paganoen aurka", lanean garatzen dena. Haren arabera, munduan bi hiri daude, baina kontzeptu politiko eta historiko gisa ulerturik, eta ez hiri fisiko edo geografiko moduan: Jainkoaren hiria eta hiri paganoa. Hiri paganoa euren irrikei jarraitzen dieten gizakien taldea da, Jainkoarengandik urrun eta fedeari itzuri eginez; Jainkoaren hiria berriz, fedean eta Jainkoaren maitasunean oinarritzen da, bizitzako irrikei itzuri eginez, mundua behin behinekoa dela sinetsirik. Agustin Hiponakoarentzat, bi hiriak etengabeko borrokan dauden bizitza eta gobernu ikuspegiak dira, eta azkenean historia Jainkoaren hiriaren garaipenarekin amaituko da. Kontzeptu horren bitartez, Agustin Hiponakoak historiaren bilakaera lineala baieztatzen du, Jainkoaren hiriaren garaipenarekin amaituko dena, Ekialdeko eta beste filosofietako historia ziklikoetan ez bezala, eta beste alde batetik, historia eta politika dialektika edo borroka moduan planteatzen ditu, Jainkoarenganako maitasunaren eta lurreko ondasun materialekiko maitasunaren artean. Esan liteke beraz, Jainkoaren hiria kosmobisio edo mundu-ikuskera erabatekoa dela, mundua eta historia nola bilakatzen diren adierazten duena. Agustin Hiponakoak iritzi kontraesankorrak ditu Jainkoaren hiria eta Eliza identifikatzean: batzuetan batera jartzen ditu, eta beste batzuetan muga lausoetarako bidea zabaltzen du.\nLa tensión entre las dos ciudades: el análisis de San Agustín y su validez actual, Salvador Antuñano Alea


Han eta hemen: Transmisioa 4: bilakaera\nKulturaren nozioa bera zabala da eta gorabehera erabiltzen dugu anitzetan, batzuetan jatorrizko zentzuarekin eta besteetan beste batekin. Lerraketa bat gertatu zela argi dut, zeinetan eduki kulturalak osotasunean kontsideratu gabe banatzen hasi ginen hiru ataletan: hezkuntza mailakoak deituko ditudanak, kultura mailakoak eta euskal kultura mailakoak. Eta bestalde panorama honetan, anitzetan, kultura horrela kontsideratua izan da: kultura da, denbora librean egiten dena, lanetik kanpo, nork bere burua aberaste aldera, beharra izan gabe, jakintza mota bat izan daitekeena baina berezia, aberastasun moduan. Gainera, anitzetan jakitate mailara mugatzen zen gaia, hau da ez zitzaiola jendeari baliosa baitezpada. Hots, aisialdia da.\nBitartean, egiturak sortu eta berezitu dira, haien lanen ardatzak kokatuz atal batean edo bestean, hermetikoki ez bada ere. Horrela, gaur transmisioan, iparraldean, kultura mailan burutzen dira ekimen desberdinak:euskal kultura (ez baitezpada euskaraz, nagusiki ondare mailakoa kultura eta artistikoa, edo biak batera), euskal kultura euskaraz, kultura (ez baitezpada Euskal Herrikoa, globala) , kultura euskaraz. Azken denboretan joerak aldatu badira ere, kultura edukiak berrituz edo (berri batzuk integratuz), erranen nuke floklorizatze haundia gertatu izan dela, luzaz segitu delako euskal kultura gisa nagusiki ondare mailakoak tratatzen eta kanpotarrei zuzendurik; aldaketak agerikoak badira, ez da beti gure esku den kontua eta urteetan gertatuek aztarnak uzten dituzte.\nBestalde, kultura mailako beste edukiak, jakintza eta esperientzia transmisioak, hezkuntzan sailkatzen dira. Eskola, erakunde instituzional edo asimilatuen gain gelditzen da atal hau, eskaintza haiek identifikatzen, diseinatzen eta burutzen dute, mundu zabalean egiten den horretan oinarrituz, gehiegitan, erran nahi dut ez lekuko borondate batean oinarrituz. Salbuezpenak salbuezpen, euskal herritarren eskuetatik kanpo dira maiz, eta batek erran lezake errealitatetik ere. Erran gabe doa, transmisio hau izigarri gutxitan dela euskaraz burutuko. Anartean, « eduki funtzionalak », gizarteak behar dituenak, teorian, hemen kausitzen dira.\nParalleloan, azken urteetan badira ekimen kulturalak, ondaretik urruntzen direnak, euskal kutsua zainduz eta jatorrizko transmisioaren zentzura berera eramaten gaituztenak: EHZ festibala, Laborantza Ganbararen ekimenak, euskarazko komunikabideenak, hainbat elkarte eta erakundek eramanak, guziak dibulgazioan, sozializazioan eta koesionatze lanetan ari direnak. Gainera horietan gehienetan euskara ere gai zentrala izaten da. Arrakastatsuak eta plebizitatuak izaten dira horiek, seguraski arrazoin sinple batengatik: gizartearen parte batek amankomunean duen behar bati erantzuten duelako (elkar ezagutza, jakintza trukaketa, pertsonen garapena...) Eta usu parte hartzaileak dira, jendea hartzaile hutseko izaeratik hara eramaten dute. Hots, itzultzen gara lehengo eredu arrakastatsuetara.\nTransmisioaz hitz egiten dugunean, honen edukiei doakienez, anitz multzo desberdindu beharrean baldin bagira, ez dira nehundik ere hermetikoak eta ez dira horrela tratatzen. Baina gure antolaketa begiratzen dugunean argi dago, batzuetan eta besteetan ari direnak, eragiletzan, ez direla entitate berdinak. Batzuk besteak kondutan hartzen dituztenez ez nekike erraten, ez eta noraino egin daitekeen hori molde bateratuan ere, ez eta hala izan behar duenez ere.\nGainera, pentsatzen dugu transmisioa kontrolatzen ahal dugun zerbait dela eta goitik behera burutzen dena dela. Hala izan bada sekulan, egungo komunikatzeko tresnak, moldeak eta sareen zabalera ikusirik, ezinezkoa dela aitortu beharko diegu gure buruei. Transmisio kontrolatua baino, pentsatzen dut behatu beharko litzatekeela transmisio ekimenetan nola izan gaitezkeen eragin eta kalitate handiagokoak.\nHitz batez, transmisio mailan orokorki ditugun ereduak ere (erakundeak, difusioa zentzu bakarrean, ...), nolazpait gaindituak direla iduritzen zait.\nLabur bilduz, mende batez, dena aldatu da: egoerak, jendeak, usaiak, bizimoldeak, .... Hain fite, nun seguraski gibelapen doi baten izatea zaila den eta nun egunez-egun joan garen egoera berriei egokitzen. Aldaketa hain azkarrak nun hainbat urtez jasan diren, beste erremediorik gabe. Bizkitartean, ez aski fite edo ez aski azkar, ez baita galtzera utzi eta transmisioaren kateak jarraitzen baitu.\nArgazkia: Transition Totnes diagram by Edmittance